Politiet aner ikke, hvem der har stjålet bomber fra tidligere militærbunker og hvad de skal bruges til.

Politiet slår alarm, efter der to gange i pinsen har været indbrud i et større fyrværkerilager ved Holbæk. Der var både batterier og luftbomber (krysantemumbomber) i lageret, og ifølge Midt- og Vestsjællands Politi er der stjålet mere end 3500 luftbomber ved de to indbrud.

- Det er rigtig farligt, og der er rigtig mange krysantemumbomber, der er væk. Det er mere end 3500, så det er virkelig noget, der er meget meget risikabelt, siger Carsten Andersen fra Midt- og Vestsjællands Polit, til TV ØST.

Ifølge sn.dk siger politiet, at der i alt er stjålet 51 kasser med hver 72 såkaldte luftbomber. Altså helt præcist 3672.

Politiet tør ikke udelukke, at de to indbrud er terrorrelaterede.

- Vi har overhovedet ikke noget belæg for at sige, hvorfor det er stjålet. Det kan være stjålet, fordi man gerne vil sælge det. Det kan være stjålet, fordi man gerne selv vil bruge det. Vi aner det simpelthen ikke, siger Carsten Andersen til TV 2.

Ingen mistænkte

Det er en tidligere militærbunker i en skov, hvor der har været indbrud, og politiet har endnu ingen mistænkte i sagen.

- Vi har ikke noget præcist bud på, hvem der har lavet det her tyveri, men der er for os ingen tvivl om, at det er nogen, der har et kendskab til stedet. Det er jo ikke et sted, man lige kommer forbi. Og det er heller ikke noget, man bare lige fjerner uden videre. Det har formentlig krævet et par varevogne at køre det hele væk, siger Carsten Andersen til TV 2.

Ved det første tyveri blev der stjålet tre-fire kasser fyrværkeri. Det blev opdaget den 2. juni og blev i første omgang ikke meldt til politiet.

Døren til lageret blev repareret, men nogle dage efter var den brudt op igen, og store mængder farlig fyrværkeri var væk, og herefter blev de to indbrud meldt til politiet mandag.

Ifølge politiet er der tale om så stor en mængde fyrværkeri, at to varebiler kan fyldes op.

Der er stjålet fyrværkeribatterier og luftbomber. Navnlig luftbomber er farlige i hænderne på ukyndige. Ofte har man hørt om, hvordan luftbomber er sprunget mellem hænderne på folk. Og det kan være livsfarligt.

Nytårsnat i 2015 mistede tre mænd livet ved to fyrværkeriulykker i Mariager og Hobro. Begge gange var det luftbomber, der eksploderede.